
									  89. St-5674/2015-9
R E P U B L I K A  H R V A T S K A 

R J E Š E N J E 

	Trgovački sud u Zagrebu, po sucu Nikolini Dorić Hadžisejdić, u stečajnom predmetu povodom zahtjeva FINANCIJSKE AGENCIJE, za provedbu skraćenog stečajnog postupka nad dužnikom DELTA d.o.o., OIB 09255091895, Zagreb, Banjavčićeva 5, dana 6. lipnja 2016.
	r i j e š i o  j e 	

Obustavlja se skraćeni stečajni postupak nad dužnikom DELTA d.o.o., OIB 09255091895, Zagreb, Banjavčićeva 5.

Obrazloženje

Financijska agencija podnijela je ovom sudu, na temelju odredbe čl. 444. st. 1 Stečajnog zakona ("Narodne novine" broj 71/15, dalje u tekstu: SZ), zahtjev za provedbu skraćenog stečajnog postupka nad dužnikom DELTA d.o.o., OIB 09255091895, Zagreb, Banjavčićeva 5.
Prema odredbi čl. 428 st. 1 SZ  sud će provesti skraćeni stečajni postupak nad pravnom osobom ako su ispunjene sljedeće pretpostavke: 
· ako nema zaposlenih, 
· ako u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana i
· ako nisu ispunjene pretpostavke za pokretanje drugog postupka radi brisanja iz sudskoga registra. 
Sud je temeljem čl. 430 SZ na mrežnoj stranici e-Oglasna ploča suda dana 18. siječnja 2016. objavio oglas kojim je pozvao osobe ovlaštene za zastupanje dužnika po zakonu u roku 15 dana od dana objave oglasa, podnesu sudu javnobilježnički ovjerovljen popis imovine i obveza na propisanom obrascu te je pozvao vjerovnike dužnika da najkasnije u roku od 45 dana od dana objave oglasa predlože otvaranje stečajnog postupka i da po pozivu suda predujme sredstva za namirenje troškova postupka, uz upozorenje na pravne posljedice nepodnošenja takvog prijedloga.
Vjerovnik dužnika HRVATSKE ŠUME d.o.o., Zagreb, Ljudevita Farkaša Vukotinovića 2, OIB: 69693144506, je 25. veljače 2016. podnio prijedlog za otvaranje stečajnog postupka nad dužnikom.
	Navedeni vjerovnik je zaključkom od 24. svibnja 2016. pozvan uplatiti ukupan iznos od 7.000,00 kuna, a koja novčana sredstva služe za namirenje troškova postupka, što je isti i učinio dana 1. lipnja 2016.
Kako iz navedenog proizlazi da u konkretnom slučaju nisu ispunjene pretpostavke za provedbu skraćenog stečajnog postupka koji završava otvaranjem i istovremenim zaključenjem skraćenog stečajnog postupka (čl. 431 SZ), odlučeno je primjenom odredbe čl. 433. SZ-a kao u izreci ovog rješenja.
Nakon pravomoćnosti ovog rješenja, posebnim će se rješenjem odlučiti da li će se nad gore navedenim dužnikom pokrenuti prethodni postupak ili će rješenjem odmah otvoriti redovni stečajni postupak (čl. 433 SZ).

				U Zagrebu, 6. lipnja 2016.

SUDAC
                                                                                                    Nikolina Dorić Hadžisejdić,v.r.


UPUTA O PRAVNOM LIJEKU
Protiv ovog rješenja dopuštena je  žalba Visokom trgovačkom sudu RH, a koja se podnosi u roku od 8 (osam) dana ovome sudu u 3 (tri) primjerka.  


Za točnost otpravka-ovlašteni službenik:
Karmela Dolenc

